- Det er virkelig et godt billede. Kurt Andersen fra Gug er godt tilfreds med resultatet af hans seneste tur til Lille Vildmose. Søndag var han endnu en gang afsted fra morgenstunden for at betragte og forevige de store dyr. Inden solen stod op, parkerede han bilen og sad klar. Hans indsats blev belønnet. Foran ham udspillede der sig et helt særligt scenarie. Elgene Helge og Kjeld kom gående sammen med en kronhjort – og Kurt Andersen knipsede løs. - Det er en speciel situation at se sådan et par elge traske rundt med en kronhjort. Det så ud som om, de passede på kronhjorten. Det er en helt vanvittig historie, siger Kurt Andersen, der tidligere har hørt om venskabet, men aldrig selv har set den umage trio sammen. - Kronhjorten tror, den er en elg Ved Lille Vildmosecentret kender man udmærket til venskabet mellem Helge, Kjeld og kronhjorten. - Vi joker lidt med, at kronhjorten tror, at den er en elg. Den har fulgtes med dem altid, siger naturvejleder Michael Tams Engbjerg. Da kronhjorten var yngre, havde den en skade på geviret, og i Lille Vildmosecentret gætter man på, at det er årsagen til, at den har opsøgt elgene. - Der er sket et eller andet i de tidlige leveår, der har gjort, at den har identificeret sig mere med elgene end kronhjortene. Det er meget usædvanligt, siger naturvejlederen. På billeder fra 2017, som fotografen Keld Ejsing-Duun har taget, kan man se kronhjorten sammen med to andre elge. Naturvejlederne ved Lille Vildmosecentret har tidligere været spændte på, hvad der mon ville ske, når elgene var i brunst. Observationer har vist, at elgene adskiller sig fra kronhjorten i perioden. - Det tyder på, at elgene giver ham besked om at holde sig på afstand. Bagefter finder de sammen igen og går og hygger sig, siger Michael Tams Engbjerg. - Elgene beskyttede kronhjorten Kurt Andersen har længe fulgt elgenes færden i Lille Vildmose, og han har taget bunkevis af billeder af dem. Men søndag var første gang, han så dem sammen med kronhjorten. - Denne gang var deres adfærd anderledes. Det var som om, der var opstået et kammeratligt forhold mellem elgene og kronhjorten. De beskyttede den, siger Kurt Andersen. Glæden var stor, da han kom hjem til computeren og kiggede billederne igennem. - Det er nogen fantastiske billeder. At få sådan en chance er helt specielt, siger han.
Elgene Helge og Kjeld hyggede sig søndag med en kronhjort i Lille Vildmose. Kronhjorten har i flere år opsøgt elge i vildmosen.